Diari Oficial de la Generalitat Valenciana


Sumari del DOGV 3380, del 25-11-1998 (1998/9482)

RESOLUCIÓ de 26 d'octubre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni específic entre el Consell Superior d'Investigacions Científiques (CSIC) i la Conselleria d'Agricultura, Pesca i Alimentació de la Generalitat Valenciana, referent a un projecte de potencial de creixement i etiologia dels processos patològics associats al cultiu del déntol (Dentex dentex).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3380

Data del DOGV
:   25-11-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/9482


Data del document
:   26-10-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 26 d'octubre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni específic entre el Consell Superior d'Investigacions Científiques (CSIC) i la Conselleria d'Agricultura, Pesca i Alimentació de la Generalitat Valenciana, referent a un projecte de potencial de creixement i etiologia dels processos patològics associats al cultiu del déntol (Dentex dentex). [1998/X9482]
  
Subscrit, després de la tramitació prèvia reglamentària, entre el Consell Superior d'Investigacions Científiques (CSIC) i la Conselleria d'Agricultura, Pesca i Alimentació de la Generalitat Valenciana, el dia 31 de juliol de 1998, un Conveni específic referent a un projecte de potencial de creixement i etiologia dels processos patològics associats al cultiu del déntol (Dentex dentex), i per tal de complir el que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0934/98, i que figura com a annex d'aquesta resolució.
  
València, 26 d'octubre de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni específic entre el Consell Superior d'Investigacions Científiques (CSIC) i la Conselleria d'Agricultura, Pesca i Alimentació de la Generalitat Valenciana, referent a un projecte de potencial de creixement i etiologia dels processos patològics associats al cultiu del déntol (Dentex dentex)
  
València, 31 de juliol de 1998
  
Reunits
  
D'una banda, la Sra. Maria Àngels Ramon-Llin i Martínez, consellera d'Agricultura, Pesca i Alimentació, en virtut de l'autorització atorgada pel Consell de la Generalitat Valenciana amb data 6 de juliol de 1998.
  
De l'altra banda, el Sr. César Nombela Cano, president del Consell Superior d'Investigacions Científiques, qui actua en l'exercici de la competència que té delegada per l'Acord del Consell de Ministres de 21 de juliol de 1995.
  
Exposen
  
1. Que la Generalitat Valenciana i el Consell Superior d'Investigacions Científiques van concertar un acord marc de col·laboració el 16 de gener de 1995.
  
2. Que la Conselleria d'Agricultura, Pesca i Alimentació necessita executar un projecte de: Potencial de creixement i etiologia dels processos patològics associats al cultiu de déntol (Dentex dentex).
  
3. Que el Consell Superior d'Investigacions Científiques, a través del seu Institut d'Aqüicultura de Torre de la Sal, a Castelló, compta amb els mitjans necessaris per dur a terme el projecte esmentat, d'acord amb el projecte que s'adjunta a aquest document.
  
D'acord amb això, els que compareixen, amb la representació que posseeixen, formalitzen aquest conveni d'acord amb les següents:
  
Clàusules
  
Primera
  
El Consell Superior d'Investigacions Científiques, a través del seu Institut d'Aqüicultura de Torre de la Sal, a Cabanes (Castelló), durà a terme el pla de treball que es descriu en el projecte que s'adjunta al document com a annex I, i per a la realització de les experiències caldrà un llicenciat.
  
Les relacions de treball, i les conseqüències que se'n deriven, del personal que, si s'escau, serà utilitzat per l'Institut d'Aqüicultura de Torre de la Sal per a la realització del projecte seran les que corresponen al vincle existent entre el Consell Superior d'Investigacions Científiques i el seu personal, i no produiran conseqüències ni responsabilitats a la Generalitat Valenciana.
  
Segona
  
La Generalitat Valenciana, a través de la Conselleria d'Agricultura, Pesca i Alimentació posarà a disposició del Consell Superior d'Investigacions Científiques tres milions cinc-centes mil pessetes (3.500.000 PTA), inclòs l'IVA només en cas que es produïsca, mentre dure aquest conveni, una variació en la legislació d'aquest impost i l'activitat deixe d'estar exempta,. El pagament del preu abans estipulat es realitzarà amb la presentació prèvia de les factures corresponents i el certificat de conformitat expedit per la Direcció General d'Indústria, Cooperativisme, Pesca i Relacions Agràries, i s'ajustarà als terminis següents:
  
a) 1.050.000 PTA amb el lliurament del primer informe, corresponent als resultats obtinguts durant els primers quatre mesos.
  
b) 2.450.000 PTA amb el lliurament del segon informe, corresponent als resultats obtinguts al llarg de tot el treball.
  
Aquests informes seran presentats en el termini de 15 dies hàbils una vegada finalitzat el termini a què aquest es refereix.
  
Les quantitats esmentades es faran efectives en el compte corrent número 116 (Organismes) obert en el Banc d'Espanya (Madrid) a nom del Consell Superior d'Investigacions Científiques.
  
Les anualitats del conveni són d'1.050.000 PTA. per a l'any 1998 i 2.450.000 PTA per a l'any 1999, i es faran a càrrec del programa 714.10, d'Ordenament i Millora de la Producció Pesquera, en el capítol II, i ambdues anualitats quedaran subordinades a les quantitats que, per a cada anualitat, s'establiran en la corresponent llei de pressupostos per a aquest exercici.
  
Tercera
  
Aquest conveni tindrà un període de duració de dotze mesos, comptadors des de la firma d'aquest document, i es podrà prorrogar amb l'acord exprés previ de les parts.
  
Quarta
  
El projecte es realitzarà a les instal·lacions de l'Institut d'Aqüicultura de Torre de la Sal i en aigües de la província marítima de Castelló.
  
Cinquena
  
Els resultats del projecte seran propietat de la Conselleria d'Agricultura, Pesca i Alimentació.
  
Sisena
  
La Conselleria d'Agricultura, Pesca i Alimentació autoritza el Consell Superior d'Investigacions Científiques a utilitzar els coneixements obtinguts per a les finalitats de la seua pròpia investigació, com també a la divulgació per mitjà de les publicacions científiques que es consideren oportunes.
  
Setena
  
En les publicacions que es realitzen del treball, tant per part de la Conselleria d'Agricultura, Pesca i Alimentació com per part del Consell Superior d'Investigacions Científiques, es farà constar la participació de les dues institucions.
  
Vuitena
  
En cas d'incompliment del que s'estableix en aquest conveni, fins i tot de la demora en el lliurament dels informes pel CSIC, la Conselleria d'Agricultura, Pesca i Alimentació podrà rescindir aquest conveni, i el CSIC quedarà obligat a tornar les quantitats lliurades i no justificades degudament.
  
Qualsevol discrepància entre les parts que no es puga resoldre de comú acord, es resoldrà en la jurisdicció contenciosa administrativa.
  
Signat al lloc i en la data de l'encapçalament en prova de conformitat.
  
Per la Conselleria d'Agricultura, Pesca i Alimentació, la consellera d'Agricultura, Pesca i Alimentació:
  
MARIA ÀNGELS RAMÓN-LLIN I MARTÍNEZ
  
Pel Consell Superior d'Investigacions Científiques, el president:
  
CESAR NOMBELA CANO.
  
Annex I
  
Potencial de creixement i etiologia dels processos patològics associats al conreu del déntol (Dentex dentex).
  
Antecedents
  
En l'actualitat, l'aqüicultura mediterrània es fonamenta en dues espècies, el llobarro i l'orada i, per tant, la recerca de noves espècies susceptibles de conreu és cada vegada més important. Amb això es pretén diversificar el mercat, alhora que s'hi introdueixen noves espècies amb un potencial de creixement que augmente la rendibilitat de les explotacions piscícoles. Si tenim en compte que els costos d'alimentació suposen el 30% del cost total de la producció de llobarro i orada, és indubtable que la rendibilitat d'aquest sector requereix una millora i/o diversificació dels conreus. Atesa la seua acceptació en el mercat i el potencial de creixement, el déntol és una de les espècies d'espàrids que ofereix millors perspectives. En condicions naturals, pot assolir 1,5 metres de longitud, amb un pes de 10 Kg. No obstant això, cal establir-ne els requeriments nutricionals, com també el grau d'adaptació i els possibles problemes patològics associats a conreus intensius-semiintensius.
  
La intensificació dels conreus piscícoles a la Mediterrània ha dut associat un increment dels problemes patològics, com també l'aparició de noves malalties, generalment degudes a diferents agents etiològics. Pel que fa al llobarro i l'orada, s'han diagnosticat nombroses malalties bacterianes, víriques i parasitàries1,2. En el cas de les parasitosis, estudis recents han mostrat la presència de nombrosos paràsits associats a brots de mortalitat o a processos crònics, generalment d'etiologia mixta. D'altra banda, la intensificació dels cultius en gàbies produeix un increment de les parasitosis, a causa de la facilitat d'accés d'estadis infectants en aquestes condicions. Cal assenyalar que les dades sobre possibles malalties infeccioses en el déntol són molt escasses. No obstant això, destaquen alguns brots de pasteurel·losi. També es coneixen dades sobre la presència d'alguns paràsits com ara els microctílids, monogènics que es localitzen a les brànquies i que poden causar danys importants en els estocs de reproductors. A més, en observacions preliminars realitzades al nostre laboratori, comprovem la presència del fong Ichthyophonus sp. en diferents òrgans, epiteliocisti a les brànquies i dues espècies de mixosporidis, localitzades a la vesícula biliar i el renyó posterior.
  
En comparació amb els salmònids, els teleostis típicament marins presenten una capacitat limitada per a metabolitzar el greix i el sucre. De fet, la disminució de la relació proteïna/energia té un marcat efecte en la utilització de l'aliment, i disminueix els nivells òptims d'ingesta i, per tant, el potencial de creixement. Utilitzant com a model l'orada, hem pogut comprovar que aquesta distorsió metabòlica està generada per una sèrie de senyals hormonals que, en darrer terme, disminueixen el nombre de receptors hepàtics de l'hormona del creixement (GH) i els nivells circulants de somatomedines (IGF). Això va unit a un estat d'hiperfàgia, disminució de la retenció proteica i increment de la deposició grassa, cosa que posa en relleu la necessitat d'adequar en tot moment el nivell d'ingesta a la composició de l'aliment i a l'espècie en estudi3,4. Per tant, per avaluar la viabilitat econòmica d'un determinat conreu, cal considerar conjuntament les variables següents:
  
Qualitat del producte final (composició corporal)
  
Interacció aliment-nivell òptim d'ingesta
  
Cost i conversió de l'aliment (increment de biomassa/aliment ingerit)
  
Durada del període d'engreixament
  
Objectius
  
D'acord amb el que s'ha exposat anteriorment, l'elecció d'una determinada pauta d'alimentació és un procés complex i interactiu que sovint té un component empíric, però que, en darrer terme, ha de posseir una base científica que integre paràmetres nutricionals endocrinològics. D'acord amb la nostra experiència prèvia en orada, el programa presentat per al déntol té com a objectius en un primer any:
  
Comprovar el grau d'adaptació del déntol a les instal·lacions de cultiu.
  
Comparar el potencial de creixement del déntol i l'orada.
  
Determinar l'efecte de la ració i de la relació proteïna/energia sobre el creixement i l'activitat del sistema somatotròpic en alevins-juvenils.
  
Diagnosticar els possibles agents etiològics causants de problemes patològics.
  
La consecució dels objectius assenyalats aportarà informació necessària i indispensable per establir la viabilitat del cultiu del déntol. Alhora, això establirà les bases per escometre en una segona fase, amb certes garanties d'èxit, una explotació a major escala, siga en instal·lacions terrestres o en gàbies flotants.
  
Disseny experimental
  
D'acord amb l'experiència adquirida en l'últim any sobre el maneig, comportament i grau d'adaptació d'alevins-juvenils de déntol a les nostres instal·lacions experimentals, amb el programa proposat per al període d'un any es pretén considerar els aspectes següents:
  
1. Efecte de la ració i del quocient proteïna/energia sobre el creixement i el sistema somatotròpic (estudi comparatiu de déntol i orada)
  
Alevins-juvenils amb un pes mitjà d'11-15 g es distribuiran en tancs de 75 litres (30 animals/tanc; 2 tancs/tractament) i seran alimentats amb dues dietes experimentals amb diferents nivells d'ingesta (0,5%, 1%, 2%, ad libitum).
  
Durada de l'experiència: 12 setmanes.
  
La formulació i el processament de les dietes es durà a terme en col·laboració amb el Dr. Kaushik del Laboratori de Nutrition des Poissons, Unité Mixte INRA-IFREMER, Saint-Pée-Sur-Nivelle (França).
  
Es determinaran les taxes de creixement i de conversió de l'aliment.
  
A l'inici i al final de l'experiència, se sacrificaran 20 animals/tractament i es determinarà:
  
Composició corporal: contingut en aigua, valor energètic (bomba calorimètrica), proteïnes (Kendhal), lípids (Falce).
  
Nivells circulars i hipofisaris de GH5,6.
  
Receptors hepàtics de GH7.
  
Expressió de IGF-I hepàtica, utilitzant sondes de DNA i RNA codificants per a la IGF-I d'orada.
  
2. Estudi epidemiològic d'estocs de déntol en conreu
  
Es duran a terme mostreigs periòdics en instal·lacions de cultiu de déntol per tenir una millor visió de la possible estacionalitat dels patògens. S'intentarà aconseguir exemplars cultivats en gàbia i en instal·lacions terrestres, per realitzar-ne un estudi comparatiu. El pla de treball que se seguirà en cada mostreig serà:
  
Observació de la simptomatologia externa i necròpsia.
  
Estudi bacteriològic. Aïllament a partir de renyó anterior, fetge i melsa en medis de cultiu rics, com ara TSA i altres més selectius per a determinats bacteris. Identificació mitjançant les proves habituals.
  
Estudi parasitològic. Examen al microscopi de reparacions en fresc i histològiques dels diferents òrgans per a la detecció i identificació dels possibles fongs o paràsits, amb especial èmfasi en els que s'observe algun símptoma extern. Es registraran les dades de prevalència i intensitat. L'avaluació de la importància patològica es basarà en les dades epidemiològiques i en l'efecte patogen observat (mortalitat, morbiditat, factor de condició, efecte histopatològic).
  
Referències
  
Álvarez-Pelitero P & Sitjà-Bobadilla A (1995). Diagnosis and control of diseases in Mediterranean marcultura. VII European Association of Fish Patholigists International Conference. Palma de Mallorca, setembre. (Key note).
  
Álvarez-Pellitero P, Sitjà-Bobadilla A, Franco-Sierra A & Palenzuela O (1995). Protozoan parasites of gilthead sea bream, Sparus aurata L, from different culture systems in Spain. J. Fish dis. 18:105-115.
  
Pérez-Sánchez J, Martí-Palanca H & Kaushik SJ (1995). Ration size and protein intake affect growth hormone (GH) levels, hepatic GH-binding and plasma insulin-like growth factor-I immunoreactivity in a marine teleost, giltheal sea bream, Sparus aurata J. Nutr. 125:546-552.
  
Martí-Palanca H, Kaushik S & Pérez-Sánchez J (1996). Growth hormone action and feeding strategies in a carnivorous fish, giltehal sea bream (Sparus aurata). Growth Regul (in press).
  
Le Bail P-Y, Mourot B, Pérez-Sánchez J & Zohar I (1993). Application of a sensitive radioimmunoassay for the measuremente of growth hormone in gilthead sea bream (Sparus aurata) and other sparid fish. Can J. Zool. 71:1500-1505.
  
Martínez-Barberá JP, Pendón C, Martí-Palanca H, Calduch-Giner JA, Rodríguez RB, Valdivia MM & Pérez-Sánchez J (1995). The use of recombinant giltheal sea bream (Sparus aurata) growth hormone for radioiodination and standard preparation in radioimmunoassay. Comp. Biochem. Physiol. 110A:335-340.
  
Pérez-Sánchez J, Martí-Palanca H & Le Bail P-Y (1994). Homologous growth hormone (GH) binding in gilthead sea bream (Sparus aurata). Effect of fasting and reffeding on hepatic GH-binding and plasma somatomedin-like immunoreactivity. J. Fish biol. 44:287-301.
  
Pressupost
  
1998 1999 Material fungible(1) 143.374 1.200.000 Material inventariable(2) 871.547 963.000 Personal 790.538 734.000 Total (IVA inclòs) 1.626.029 2.450.000
  
Formulació i processament de dietes experimentals. Despeses de manteniment i funcionament de les instal·lacions de cultiu. Determinació de paràmetres hormonals i nutricionals. Diagnòstic d'agents etiològics: processament de mostres histològiques, aïllament i cultiu de bacteris.
  
Cubetes i fonts d'electroforesi.
  
Centre d'execució del projecte:
  
Institut d'Aqüicultura de Torre de la Sal (CSIC), Ribera de Cabanes, Castelló.
  
Investigador responsable:
  
Sra. Jaume Pérez-Sánchez, col·laborador científic.
  
Altres investigadores:
  
Sra. Pilar Álvarez-Pellitero, professora d'investigació.
  
Sra. Ariadna Sitjà-Bobadilla, col·laboradora científica.